**ПРОТОКОЛ**

 **№ 7**

от проведено заседание на

Областен консултативен съвет по животновъдство за област Габрово

Днес, 12.07.2019 г. от 10,00 ч. в залата на Търговско - промишлената палата в Габрово се проведе заседание на Областен консултативен съвет по животновъдство /ОКСЖ/, на което присъстваха:

1..Николай Кръстев - председател на Областен консултативен съвет по животновъдство гр. Габрово и животновъди от областта, съгласно приложен присъствен лист, който е неразделна част от настоящия протокол;

2. Сашко Станчев - директор на Областна дирекция „Земеделие” Габрово;

4. Милен Николов – старши експерт в ГДАР в Областна дирекция „Земеделие“ – Габрово и за секретар на ОКСЖ Габрово;

6. д-р Светослав Спасов - директор на ОД БАБХ – Габрово;

7. Теменуга Ножарова – главен експерт ОПСМП РА към ОД на ДФЗ – Габрово;

8. Даниел Денчев – главен експерт НССЗ – ТОО – Габрово.

Заседанието на Областния консултативен съвет по животновъдство гр. Габрово се проведе при предварително обявения дневен ред:

1. „Проблеми при прилагане на схемите за обвързана подкрепа за Кампания 2019 г.“ – модулирана ставка, брой допустими за подпомагане животни по схемите, начин на доказване на реализация на продукцията, необходими документи и др.;
      2. Държавна помощ  за „Инвестиции  за закупуване или изграждане на обекти за преработка и/или обработка на сурово мляко“;
      3. Държавна помощ за „Инвестиции за закупуване на съоръжения за добив и съхранение на сурово мляко и съоръжения за изхранване на новородени животни с мляко“;
      4. Прием на документи за кандидатстване по подмярка 6.3 „Стартова помощ за развитието на малки стопанства“ по ПРСР 2014-2020 г.
      5. Други;

**По т. 1 от дневния ред** - **Проблеми при прилагане на схемите за обвързана подкрепа за Кампания 2019 г. – модулирана ставка, брой допустими за подпомагане животни по схемите, начин на доказване на реализация на продукцията, необходими документи и др.**

* 1. Поставен бе въпросът за изплащането на помощи по de minimis относно не получаването на помощи за непродуктивни (подрастващи) животни. Беше направено предложение сумата за заплащане на говеда, овце и кози да съответства на съотношението към животинските единици – 1:6,7. Това предложение не беше прието единодушно от земеделски стопани, отглеждащи овце и кози.
	2. При кандидатстване по de minimis да се преразгледа т. 2.2.4. „Размер на помощта“ от Указания за предоставяне на помощ de minimis, утвърдени на 25.06.2019 г. като бъдат подпомагани всички допустими и заявени животни за подпомагане по Директни плащания.
	3. Поставен беше и въпрос свързан със схемата за обвързано подпомагане за млечни крави под селекционен контрол. Земеделски стопанин, заменил едни заявени животни, с други, които отговарят на всички изисквания за подпомагане по схемата към момента на замяната и са спазени всички срокове за уведомяване на ДФЗ, не е получил плащане за заменените животни. Плащане са получили само за животните, чиито ушни марки са фигурирали в подаденото заявление за подпомагане по Директни плащания за 2018г.
	4. Земеделските стопани предложиха заседание на Областните консултативни съвети по животновъдство да се провежда и преди стартирането на кампанията за Директни плащания.

**По т. 2 от дневния ред -** **Държавна помощ  за „Инвестиции  за закупуване или изграждане на обекти за преработка и / или обработка на сурово мляко“**

Присъстващите не проявиха интерес към тази точка.

**По т. 3 от дневния ред - Държавна помощ за „Инвестиции за закупуване на съоръжения за добив и съхранение на сурово мляко и съоръжения за изхранване на новородени животни с мляко“**

Присъстващите не проявиха интерес към тази точка.

 **По т. 4 от дневния ред - Прием на документи за кандидатстване по подмярка 6.3 „Стартова помощ за развитието на малки стопанства“ по ПРСР 2014-2020 г.**

 Обсъждани бяха индивидуални въпроси, свързани с изискванията за кандидатстване по подмярка 6.3.

 **По т. 5 от дневния ред – Други**

 Зададоха се множество въпроси и се дадоха предложения за решаване на наболели теми на животновъдите във връзка с дейностите им по отглеждането и осигуряването на фуражите за техните нужди, както следва:

 **5.1** – На първо място се разгледа въпросът за полските пътища и преминаването на камиони на дърводобивни фирми през тях. Изразено беше недоволство, че за включването на пътищата в масиви се плаща на общините, а същите не предприемат никакви действия за опазване на посевите от утъпкване от камиони на дърводобивни фирми. Препоръката е че следва полетата с посеви да бъдат охранявани от частни охранителни фирми, което не беше удовлетворително решение за всички присъстващи, особено за животновъдите с по-малък брой животни.

 **5.2** – Поставен беше акцент върху нуждата от прекатегоризация на земите в нашия регион, с цел да бъдат избегнати диспропорциите в землища с аналогичен релеф, надморска височина и качеството на почвите. Да се извърши нова прекатегоризация на земите от Института по почвознание, агротехнологии и защита на растенията „Никола Пушкаров“ и се промени териториалния обхват на землищата по Приложение 1 и приложение 2 от Наредбата за определяне на критериите за необлагодетелстваните райони и териториалния им обхват съобразно новите данни за категоризация на земеделските земи и извършени почвени проби и резултати от агрохимичните анализи.

 **5.3.** Поставен за разглеждане беше и въпросът за щетите, нанесени от дивеч. Според сега действащата нормативна уредба, за изплащане на обезщетение за щети, нанесени от дивеч, е необходимо да е на лице 20% унищожение. Този процент е твърде висок и се поставя въпроса за намаляването му.

 **5.4.** Да се отвори прием на заявления за кандидатстване по направление „възстановяване и поддържане на постоянно затревени площи с висока природна стойност (ВПС)“ от мярка 10 "Агроекология и климат" от ПРСР 2014-20 г., като се предвиди ограничение спрямо необходимата площ за отглеждане на една животинска единица и въведе като изискване представянето на документи, доказващи реализацията на сено за кандидати, които не отглеждат пасищни животни, а са поели ангажимент да поддържат земята в добро земеделско и екологично състояние.

 **5.5**. Да се въведе изискване към земеделски стопани, кандидатстващи за подпомагане по Директни плащания с пасища, мери и ливади, а не отглеждат животни, да представят разходооправдателни документи за реализирано сено, за да им бъде изплатена субсидията.

 **5.6.** Беше дадено предложение община Габрово да бъде включена в списъка със землищата от селските райони по новата ПРСР 2021-2027 г., за да могат животновъдите на територията на общината да имат достъп до повече мерки за подпомагане.

 **5.7.** Да се възстанови приравняването на животновъдите в първа категория труд, предвид тежкия физически труд, който полагат и неблагоприятните климатични условия при отглеждане на животните.

След проведената дискусия заседанието на Областния консултативен съвет по животновъдство в гр. Габрово беше закрито в 12, 30 часа.

**МИЛЕН НИКОЛОВ**

*За Секретар ОКСЖ*

**НИКОЛАЙ КРЪСТЕВ**

*Председател ОКСЖ*